Астероид од типот V

Астероиди од типот V или вестоиди — тип на астероиди од спектрален тип како 4 Веста. Околу 6 % од астероидите во главниот појас се вестоиди, при што Веста е далеку најголемата од сите нив. Тие се релативно сјајни и прилично слични на позастапените астероиди типот S; второспоменатите исто така се сочинети од каменести железа и обични хондрити, но типот V содржи повеќе пироксен од типот S.

Голем дел од вестоидите имаат орбитални елементи слични на Веста, или доволно блиску за да се дел од Вестиното семејство, или со слична занесеност и наклон, но голема полуоска помеѓу 2,18 ае и Керквудовиот јаз од 3:1 на 2,50 ае. Ова упатува дека тие потекнуваат од кората на Веста. Постојат две населенија на вестоиди — едниот настанат пред 2 милијарди години, а другиот пред милијарда години, и доаѓаат од огроммните кратери Вененеја и Рејасилвија. Парчињата кои завршиле во резонанција од 3:1 со Јупитер излегле од Керквудовиот јаз со растројување, па некои откршоци удриле во Земјата како ХЕД-метеорити.

Електромагнетниот спектар има мошне силна впивна особина кон 0,75 μм, а друга околу 1 μм и малку покуса од 0,7 μм. Спектарот на видливи бранови должини кај астероидите од типот V (вклучувајќи ја самата 4 Веста) е сличен на спектрите кај базалтните ахондритни ХЕД-метеорити.

Типот J важи за астероидите со особено силен впивен појас од 1 μм сличен на диогенитните метеорити, веројатно произлезени од подлабоките делови на кората на 4 Веста.

 Распространетост 
Огромен дел од астероидите од типот V се членови на Вестиното семејство заедно со со самата Веста. Меѓу нив има и марсопресекувачи како 9969 Брај, и некои близуземски тела како 3908 Никта.

Има и тела од расеана група во околина на Вестиното семејство, но не се негови членови. Такви се:
 809 Лундија — кружи во подрачјето на Флориното семејство
 956 Елиза
 1459 Магнија — кружи во надворешниот астероиден појас, предалеку од Веста за да биде од тоа потекло. Може да е остаток од друго старо тело кое одамна се распаднало.
 2113 Ердни
 2442 Корбет
 2566 Киргизија
 2579 Спартак — содржи значаен удел на оливин, што може да значи дека потекнува од подлабок дел на Веста споредено со другите вакви астероиди.
 2640 Хелстрем
 2653 Принципија
 2704 Џулијан Леве
 2763 Џинс
 2795 Лепаж
 2851 Харбин
 2912 Лапалма
 3849 Инцидентија
 3850 Пелтје — кружи во подрачјето на Флориното семејство
 3869 Нортон
 4188 Китеж
 4278 Харви — член на Баптистининото семејство.
 4434 Никулин
 4796 Луис
 4977 Раутгундис
 5379 Абехироши

 Близуземски астероиди од типот V 

Некои близуземски астероиди се од спектрален тип V и скратено се нарекуваат V-БЗА. Тие удираат во Земјата еднаш на 12 милиони години, со потенцијал да предизвикаат катастрофи од регионални до светски размери. Знаат да направат кратери до 30 км во пречник, ослободувајќи кинетичка енергија од 3 мегатони. Оваа енергија е речиси 6 милиони пати поголема од експлозијата над Чељабинск во 2013 г. Венера, Марс и Месечината примаат удари од V-БЗА на секои 22, 125 и 168 милиони години. Два кратера произведени со удар од вакви тела се Стангвејс (24 км во пречник) во Австралија и Николсон (12,5 км во пречник) во Канада. Некои V-БЗА имаат орбити слични на метеоритот од Банбура.

 Поврзано 
 Спектрална класификација на астероидите

 Наводи 


V